  Майя Бывальцева Якшур-Бӧдья – Шаркан сюреслэсь 2, 5 иськем люкетсэ тупатъянэз йылпумъязы. Ужъёсты «Кышкыттэм ӟечлыко сюресъёс» йӧскалык ӵектос улсын быдэстӥзы. Со сярысь элькун тӧролэн но кивалтэтлэн пресс-службазы ивортӥз. Азьвыл сюреслэн та люкетэз грунтовой вал, нош со кык ёрос центръёсты, озьы ик 3 сюрслэсь трос улӥсен Зар-Вишур, Сосновка, Ляльшур муниципал кылдытэтъёсты герӟа. Нуналлы быдэ татӥ 1 сюрс 500 пала машинаос ветло, со пӧлын секыт гурт возёс техника. Мукет сюресмы милям ӧвӧл. Отӥ ваньмыз ветло – адямиос уже мыно но ужысь берто, ӵукна техника бусыосы кошке, ӝытазе берен лыктэ. Комбайнъёс, ю-тысь утялтон но пудо сиён утялтон техника, самосвалъёс – ваньмыз татӥ ветло. Та милям валтӥсь сюресмы, туж кема возьмамы. Ёрослэсь, гурт возёлэсь экономиказэ азинтонын милям та сюрес нырысетӥ интыын сылэ Анатолий Хохряков, «Ошмес» но «Восход» огазеяськонъёслэн кивалтӥсьсыТупатъян ужъёс улсын куинь интыын музъемзэ воштӥзы, канаваосты векчи изэн но бетонэн юнматӥзы, сюрес улэ кык ву кошкон гумы понӥзы. Сюресэз луоен, векчи изэн но кык сӥ асфальтобетонэн шобыртӥзы. Быдэстэм ужъёслэсь ӟечлыксэс эскерись ӧрилэн юанъёсыз ӧз кылдэ. Якшур-Бӧдья – Шаркан сюресэз тупатъянэз 2022-тӥ арын но азьланьтозы. Йӧскалык ӵектос улсын улосвыл трассалэсь эшшо 4,6 иськемзэ выльдозы.   Тегъёс: Авто Шаркан Удмуртия сюресъёс тупатъянужъёс  